姚氏生男歌
作者：陳普
朝代：宋

paragraphs: 開乾樞，轉地軸，喜氣鬰葱充閻閭。
一點文星降天闕，女郎捧得掌中珠。
破曉兒童忙報道，以璋作麞大筆書。
纔過五日便呱泣，古稱英物竟不虛。
山靈鍾秀産英傑，冰肌玉骨色清癯。
孔釋果然親抱送，天上麒麟汗血駒。
于公積德加厚地，袞袞公侯儘有餘。
從今生一必生二，續作杜陵歌二雛。
五桂爭秀椿未老，蘭孫競出新根株。
矧彼開元衣鉢在，有例有樣非敢諛。
當年秀發名登於桂籍，作個公卿豈肯卑微歟。